ŽEMĖS ŪKIO AGENTŪROS PRIE ŽEMĖS ŪKIO MINISTERIJOS

DIREKTORIUS

ĮSAKYMAS

DĖL ŽEMĖS ŪKIO AGENTŪROS PRIE ŽEMĖS ŪKIO MINISTERIJOS DIREKTORIAUS 2024 M. SAUSIO 17 D. ĮSAKYMO NR. VĮ-25 „DĖL ŪKIO SUBJEKTŲ, PERKANČIŲ-PARDUODANČIŲ ŽALIĄ PIENĄ IR PREKIAUJANČIŲ PIENO GAMINIAIS, VEIKLOS PRIEŽIŪROS TAISYKLIŲ PATVIRTINIMO“ PAKEITIMO

2024 m. balandžio 17 d. Nr. VĮ-114

Vilnius

P a k e i č i u Ūkio subjektų, perkančių-parduodančių žalią pieną ir prekiaujančių pieno gaminiais, veiklos priežiūros taisykles, patvirtintas Žemės ūkio agentūros prie Žemės ūkio ministerijos direktoriaus 2024 m. sausio 17 d. įsakymu Nr. VĮ-25 „Dėl Ūkio subjektų, perkančių-parduodančių žalią pieną ir prekiaujančių pieno gaminiais, veiklos priežiūros taisyklių patvirtinimo“ ir jas išdėstau nauja redakcija (pridedama).

Direktorius	Jonas Balkevičius

PATVIRTINTA

Žemės ūkio agentūros prie Žemės ūkio ministerijos

2024 m. balandžio 17 d. įsakymu Nr. VĮ-114

ŪKIO SUBJEKTŲ, PERKANČIŲ–PARDUODANČIŲ ŽALIĄ PIENĄ, VEIKLOS PRIEŽIŪROS TAISYKLĖS

I SKYRIUS

BENDROSIOS NUOSTATOS

1.	Ūkio subjektų, perkančių–parduodančių žalią pieną, veiklos priežiūros taisyklės (toliau – Taisyklės) nustato Žemės ūkio agentūros prie Žemės ūkio ministerijos (toliau – Agentūra) atliekamos ūkio subjektų, perkančių–parduodančių žalią pieną, veiklos priežiūros procesą, apimantį rizikos vertinimą, tikrinamų objektų atrankos pagal rizikos vertinimo kriterijus tvarką, patikrų plano sudarymą, pasirengimo vykstant į patikrą vietoje bei patikros vietoje atlikimo tvarką, patikros vietoje metu nustatytų faktinių aplinkybių vertinimo tvarką, neplaninių patikrų inicijavimo pagrindus, ūkio subjektų, perkančių–parduodančių žalią pieną, veiklos priežiūros ataskaitų teikimo tvarką.

2.	Ūkio subjektų, perkančių–parduodančių žalią pieną, veiklos priežiūros tikslas – užtikrinti, kad žalio pieno pirkimo-pardavimo procese ūkio subjektai nevykdytų draudžiamų veiksmų, nustatytų Lietuvos Respublikos ūkio subjektų, perkančių–parduodančių žalią pieną ir prekiaujančių pieno gaminiais, nesąžiningų veiksmų draudimo įstatyme (toliau – Įstatymas).

3.	Šiose Taisyklėse vartojamos sąvokos ir sutrumpinimai:

3.1. Administracinė patikra – administracinis ūkio subjektų, perkančių–parduodančių žalią pieną, veiklos tikrinimas, kurio metu dokumentai ir informacija tikrinama nuotoliniu būdu, kai ūkio subjektai teikia dokumentus elektroninėmis priemonėmis.

3.2. Agentūros specialistas – Agentūros specialistas, kuriam pavesta atlikti žalio pieno pardavėjų ir žalio pieno pirkėjų nesąžiningų veiksmų priežiūrą, atitinkantis Inspektoriaus sąvoką, įtvirtintą Įstatyme.

3.3. Išankstinė ūkio subjektų veiklos priežiūra – ūkio subjektų, perkančių–parduodančių žalią pieną, įsakymų ir (ar) kitų dokumentų dėl žalio pieno bazinių rodiklių supirkimo kainos pasikeitimų, priedų skyrimo, nuoskaitų taikymo žalio pieno pardavėjams pateikimas Agentūrai už sekantį einantį kalendorinį mėnesį elektroniniu paštu. Agentūros specialistas elektroniniu paštu gautą informaciją panaudoja suplanuotoms administracinėms, pakartotinėms bei neplaninėms patikroms vietoje atlikti.

3.4. Kryžminė patikra – Agentūros specialisto atliekamas fizinis ir (arba) administracinis ūkio subjektų, perkančių–parduodančių žalią pieną, veiklos tikrinimas, siekiant sulyginti žalio pieno pirkėjo ir žalio pieno pardavėjo teikiamų duomenų ir informacijos atitikimą. Kryžminė patikra atliekama visais patikros atvejais.

3.5. PAIS – Pieno apskaitos informacinė sistema.

3.6. Pakartotinė patikra – Agentūros specialisto atliekamas fizinis ir (arba) administracinis ūkio subjektų, perkančių–parduodančių žalią pieną, veiklos tikrinimas, siekiant įsitikinti, ar nebuvo pažeisti Įstatymo 3 straipsnio 2 dalies 1 ir 2 punktuose nustatyti terminai.

3.7. Patikra – Agentūros specialisto atliekamas fizinis ir (arba) administracinis ūkio subjektų, perkančių–parduodančių žalią pieną, veiklos tikrinimas, vertinant PAIS pateiktų duomenų, kitų dokumentų duomenis ir informaciją, siekiant įsitikinti, ar žalio pieno pirkimo–pardavimo procese ūkio subjektai nevykdė draudžiamų veiksmų, nustatytų Įstatyme. Patikros gali būti kryžminės, administracinės, pakartotinės, patikros vietoje, taip pat planinės ir neplaninės.

3.8. Patikra vietoje – Agentūros specialisto atliekamas fizinis ūkio subjekto veiklos tikrinimas – informacijos ir duomenų, įrašytų PAIS ir dokumentuose, tikrinimas atvykus į ūkio subjekto buveinę.

3.9. Tikrinamasis laikotarpis – laikotarpis, kuris apima ūkio subjekto veiklos: praėjusius 10 mėnesių, esamą patikros atlikimo dieną ir kitą kalendorinį mėnesį po patikros atlikimo dienos.

3.10. Verslo naujokas – naujai įsisteigęs ūkio subjektas, perkantis–parduodantis žalią pieną ir prekiaujantis pieno gaminiais ir vykdantis šią veiklą pirmus 12 mėnesių nuo jo įregistravimo PAIS.

4.	Kitos Taisyklėse vartojamos sąvokos apibrėžtos Įstatyme ir Lietuvos Respublikos atsiskaitymo už žemės ūkio produkciją įstatyme bei šiuos įstatymus įgyvendinančiuose teisės aktuose.

5.	Agentūra atlieka veiklos priežiūrą tų ūkio subjektų - žalio pieno pirkėjų, kurie teisės aktų nustatyta tvarka registruoti žalio pieno supirkimo ir (ar) perdirbimo veiklai plėtoti ir vadovaujantis 2015-07-27 įsakymu Nr. 3D-603, yra su VĮ ŽŪDC sudarę bendradarbiavimo sutartį..

6.	Agentūros atliekama ūkio subjektų, perkančių–parduodančių žalią pieną, veiklos priežiūra apima:

6.1.	informacijos sklaidą apie pagrindinius veiklos priežiūros reikalavimus;

6.2.	gautos informacijos apie ūkio subjekto veiklą vertinimą, ūkio subjekto rizikingumo nustatymą priežiūrą atliekančio subjekto norminiame administraciniame akte nustatyta tvarka;

6.3.	bendradarbiavimą su kitais ūkio subjektų veiklos priežiūrą atliekančiais subjektais;

6.4.	ūkio subjektų konsultavimą, metodinės pagalbos teikimą;

6.5.	ūkio subjektų veiklos išankstinę priežiūrą;

6.6.	patikrų (administracinių, kryžminių, planinių, neplaninių ir pakartotinių) vykdymą;

6.7.	ūkio subjektų informavimą apie patikrų metu nustatytus rezultatus;

6.8.	ūkio subjektų veiklos priežiūros analizę.

7. Informacijos apie ūkio subjektą vertinimas ir metodinės pagalbos ūkio subjektui teikimas, ūkio subjektų konsultavimas yra prioritetinė Agentūros vykdomos ūkio subjektų, perkančių–parduodančių žalią pieną, veiklos priežiūros dalis. Ūkio subjektai konsultuojami žodžiu, telefonu, raštu arba elektroniniu paštu. Aktuali informacija skelbiama Agentūros interneto svetainėje ir visuomenės informavimo priemonėse, organizuojamos konferencijos, susitikimai su žalio pieno pirkėjais ir pardavėjais.

8. Agentūros specialistai, atlikdami Išankstinę ūkio subjektų veiklos priežiūrą, iki galimo pažeidimo, aprašyto Įstatymo 3 straipsnio 2 dalies 1 ir 2 punktuose, padarymo momento gali atlikti bet kurios rūšies Patikras.

9.	Agentūros specialistai, atlikdami ūkio subjektų, perkančių–parduodančių žalią pieną, veiklos priežiūrą, vadovaujasi nediskriminavimo, skaidrumo, viešumo, metodinės pagalbos, funkcijų (patikrinimų atlikimo ir poveikio priemonių skyrimo) atskyrimo principais.

II SKYRIUS

ŽALIO PIENO PIRKĖJŲ RIZIKOS VERTINIMAS

10.	Žalio pieno pirkėjų rizikos vertinimas (toliau – rizikos vertinimas) grindžiamas objektyviu skaičiavimu ir atliekamas kiekvienam žalią pieną perkančiam ūkio subjektui.

11.	Rizikos vertinimą atlieka Agentūros specialistai pagal vertinimo kriterijus, kurių reikšmingumas vertinant rizikingumą išreiškiamas balais (kuo didesnis balų skaičius, tuo rizikos laipsnis didesnis). Rizikos laipsnis nustatomas, sudėjus 5 rizikos kriterijų balus:

11.1. ūkio subjekto Patikra: praėjusiais metais netikrintam ūkio subjektui suteikiama 10 rizikingumo balų, tikrintam ūkio subjektui suteikiama 0 rizikingumo balų;

11.2. Patikros metu nustatyti neatitikimai: praėjusiais metais ūkio subjektui Patikros akte fiksuoti Įstatymo pažeidimai – suteikiama 20 rizikingumo balų, jei Patikros metu nebuvo fiksuoti pažeidimai – 0 rizikingumo balų;

11.3. ūkio subjektų paskutinių 12 mėn. metinis vidutinis pieno pardavėjų pokytis procentais: apskaičiuojama naudojant PAIS deklaruotais duomenimis. Apskaičiuotas procentas prilyginamas rizikingumo balui (pvz. 3,6 proc. prilyginama 3,6 rizikingumo balui);

11.4. ūkio subjekto, pristatymo būdo per supirkimo punktą, procentinė dalis lyginant su visais pristatymo būdais: apskaičiuojama imant duomenis iš paskutinio PAIS deklaruoto mėnesio prieš darant atranką. Gauta procentinė dalis dauginama iš 0,1 koeficiento ir gaunamas rizikingumo balas (pvz. 96 proc. x 0,1 = gautas rizikingumo balas 9,6);

11.5. PAIS deklaruotas ūkio subjekto 1–3 grupės pieno gamintojų skaičius: apskaičiuojama imant duomenis iš paskutinio PAIS deklaruoto mėnesio prieš darant atranką. Gautas 1–3 grupės pieno gamintojų skaičius dauginamas iš 0,01 koeficiento ir gaunamas rizikingumo balas (pvz. 690 gamintojų x 0,01 = gautas rizikingumo balas 6,9).

12.	Rizikos vertinimo rezultatą balais suskaičiuoja Agentūros specialistas, atrenkant 20 proc. rizikingiausių ūkio subjektų.

13. Rizikos vertinimas atliekamas kiekvienais kalendoriniais metais iki sausio 8 d.

14. Rizikos vertinimo rezultatai pateikiami kartu su metiniu patikrų planu Agentūros direktoriui.

III SKYRIUS

ŪKIO SUBJEKTŲ, PERKANČIŲ ŽALIĄ PIENĄ,

PATIKRŲ PLANO SUDARYMAS

15.	Agentūra kiekvienais kalendoriniais metais iki sausio 10 d. sudarytą ir patvirtintą patikrų planą, vadovaujantis rizikos vertinimo rezultatais, siunčia Lietuvos Respublikos žemės ūkio ministerijai ir patalpina Agentūros interneto svetainėje https://zua.lt/.

16.	20 proc. daugiausiai rizikos balų surinkusių ūkio subjektų įtraukiami į patikrų planą.

IV SKYRIUS

PASIRENGIMAS PATIKRAI, TIKRINAMO OBJEKTO (IMTIES) ATRANKA

17. Agentūros specialistas, vadovaudamasis Agentūros direktoriaus patvirtintu einamųjų metų Žalio pieno pirkėjų planinių patikrų planu, atrinkęs patikrai žalio pieno pirkėją PAIS duomenų ir Išankstinės ūkio subjektų veiklos priežiūros metu gautos informacijos pagrindu, kiekvieno žalio pieno pardavėjo atžvilgiu tikrina, ar:

17.1. perkant žalią pieną iš tos pačios žalio pieno pardavėjų grupės ir jį pristatant žalio pieno pirkėjui tokiu pačiu būdu (žalias pienas pristatomas į žalio pieno supirkimo punktą, žalias pienas paimamas tiesiogiai iš ūkio, žalias pienas pristatomas tiesiogiai į žalio pieno perdirbimo įmonę), žalio pieno pirkimo–pardavimo sutartyse nebuvo taikyta skirtinga žalio pieno pirkimo kaina, išskyrus atvejus, kai pienas perkamas iš žalio pieno pardavėjų, parduodančių savo gamybos pieną ir priklausančių pieno gamintojų organizacijoms, pripažintoms Lietuvos Respublikos žemės ūkio ministro įsakymu nustatyta tvarka, tačiau šiuo atveju negali būti taikoma mažesnė žalio pieno pirkimo kaina, negu ji būtų nustatyta pagal žalio pieno pardavėjų grupes (Įstatymo 3 straipsnio 3 dalies 1 punktas);

17.2. žalio pieno pirkimo kaina nebuvo mažinama dažniau kaip kas du iš eilės einančius reguliariai parduodamo žalio pieno tiekimo laikotarpius, kaip nustatyta Lietuvos Respublikos atsiskaitymo už žemės ūkio produkciją įstatyme (Įstatymo 3 straipsnio 3 dalies 4 punktas);

17.3. daugiau negu 3 procentiniais punktais nebuvo mažinama žalio pieno pirkimo kaina, nustatyta žalio pieno pirkimo–pardavimo sutartyje (Įstatymo 5 straipsnis);

17.4. nebuvo pakeistos žalio pieno pirkimo–pardavimo sutarties sąlygos, apie tai nepranešus kitai sutarties šaliai per pirkimo–pardavimo sutartyje nustatytą terminą, kuris, išskyrus atvejus, kai didinama žalio pieno pirkimo kaina arba kai žalio pieno pirkėjas yra kooperatinė bendrovė (kooperatyvas), Lietuvos Respublikos žemės ūkio ministro įsakymu nustatyta tvarka pripažinta žemės ūkio kooperatine bendrove, negali būti trumpesnis kaip 30 (trisdešimt) dienų.

18. Patikrai atlikti atrenkami žalio pieno pardavėjai, kurių atžvilgiu pagal PAIS duomenis arba Išankstinės ūkio subjektų veiklos priežiūros metu gautą informaciją galima įtarti padarytus pažeidimus – atliktus nesąžiningus veiksmus, įtvirtintus Įstatymo 3 straipsnio 2 dalyje ir 3 dalies 1 ir 4 punktuose bei Įstatymo 5 straipsnyje. Patikrai atlikti atrenkama ne mažiau kaip 10 ir ne daugiau kaip 30 žalio pieno pardavėjų, atsižvelgiant į PAIS deklaruotų pieno pardavėjų skaičių. Jei atrankos metu nėra įtarimų apie padarytus pažeidimus, pieno paravėjai patikrai atsirenkami atsitiktine tvarka. Iš 500 ir mažesnio skaičiaus pieno pardavėjų tikrinama 10, nuo 500 iki 1000 pieno pardavėjų tikrinama 20, iš 1000 ir daugiau pieno pardavėjų patikrai atrenkama 30 pardavėjų.

19. Atlikdami patikrą, Agentūros specialistai naudoja nustatytos formos Patikros aktą (Taisyklių priedas). Patikros aktas peržiūrimas ir tikslinamas ne rečiau kaip 1 (vieną) kartą per metus arba jeigu pasikeičia teisinis reguliavimas ar yra pateiktos pagrįstos ūkio subjektų pastabos. Patikros akte nurodo kiekvieno atrinkto žalio pieno pardavėjo duomenis:

19.1. asmens vardą, pavardę, juridinio asmens pavadinimą;

19.2. tikrinamu laikotarpiu galiojančios žalio pieno pirkimo–pardavimo sutarties (-ių) datą ir numerį;

19.3. faktinį nupirktą natūralaus žalio pieno kiekį kg (kai parduodama daugiau kaip 500 kg žalio pieno per dieną);

19.4. sutartyje numatytą bazinių pieno sudėties rodiklių pieno pirkimo kainą (neįskaitant sutartyje numatytų priemokų ir priedų (Eur už kg tūkstantųjų tikslumu) kiekvienu įskaitiniu laikotarpiu;

19.5. žalio pieno pardavėjo grupę kiekvienu žalio pieno tiekimo laikotarpiu, kaip nustatyta Lietuvos Respublikos atsiskaitymo už žemės ūkio produkciją įstatyme.

19.6. žalio pieno pristatymo būdą.

20. Be Taisyklių 19 punkte nurodytų duomenų, Agentūros specialistas Patikros akto pastabose fiksuoja duomenis ir informaciją, nustatytą Išankstinės ūkio subjektų veiklos priežiūros metu ir ankstesnių Agentūros vykdytų patikrų metu, žalio pieno pirkėjo atžvilgiu.

21. Prieš atliekant Patikrą, Agentūros specialistas užpildo Patikros akto lentelės Nr. 1 10 klausimo 2-7 stulpelius ir 11 klausimo 2, 3, 4, 6 stulpelius. Likusius Patikros akto lentelių Nr. 1 ir Nr. 2 stulpelius Agentūros specialistas pildo atliekant administracinę patikrą, kai ūkio subjektai teikia dokumentus elektroninėmis priemonėmis, arba atvykęs į atrinkto tikrinti žalio pieno pirkėjo buveinę, dalyvaujant žalio pieno pirkėjo atstovams.

22. Agentūros specialistas, nustatęs, kad trūksta informacijos ar duomenų patikrai atlikti, turi teisę kreiptis į žalio pieno pirkėjus ir žalio pieno pardavėjus ir reikalauti, kad jie ne vėliau kaip iki Patikros atlikimo dienos Agentūrai el. paštu pienokontrole@zua.lt pateiktų papildomus dokumentus, informaciją ar paaiškinimus.

23. Prieš vykstant į Patikrą vietoje, Agentūros specialistas ne vėliau kaip prieš 5 (penkias) darbo dienas iki numatomos Patikros vietoje dienos privalo informuoti atrinktą tikrinti žalio pieno pirkėją apie Patikrą vietoje, nurodydamas tikslią Patikros datą ir laiką. Pranešimas ūkio subjektui turi būti siunčiamas elektroniniu paštu ir gautas patvirtinamas apie pranešimo gavimą.

V SKYRIUS

PATIKRŲ VIETOJE ATLIKIMO TVARKA

24. Agentūros specialistai, atvykę į Patikrą vietoje, tikrinamam ūkio subjektui pateikia atrinktų žalio pieno pardavėjų sąrašą.

25.	Agentūros specialistas, Patikros vietoje metu nustatęs faktines aplinkybes, jas pažymi Patikros akte. Į Patikros akto lentelės Nr. 2 2 ir 3 stulpelius įrašomi žalio pieno pardavėjų, atrinktų atsitiktine tvarka iš Lentelės Nr. 1 10 klausimo skilties, duomenys.

26. Agentūros specialistai, siekdami įsitikinti, ar nebuvo atlikti nesąžiningi veiksmai, numatyti Taisyklių 17.1–17.4 papunkčiuose, vertina PAIS duomenis ir Išankstinės ūkio subjektų veiklos priežiūros metu gautą informaciją, lygindami ją su duomenimis ir informacija oficialiuose dokumentuose (žalio pieno pirkėjo vidaus naudojimo informacinėse sistemose, sutartyse, sąskaitose faktūrose, raštuose–pranešimuose ir kituose dokumentuose, susijusiuose su žalio pieno pirkimu–pardavimu) bei fiksuoja nustatytus neatitikimus Patikros akte.

27. Agentūros specialistai, siekdami įsitikinti, ar nebuvo vienašališkai nutraukta žalio pieno pirkimo–pardavimo sutartis, apie tai nepranešus kitai sutarties šaliai per sutartyje nustatytą terminą, kuris negali būti trumpesnis kaip 30 (trisdešimt) dienų (Įstatymo 3 straipsnio 2 dalies 1 punktas); ar nebuvo pakeistos žalio pieno pirkimo–pardavimo sutarties sąlygos, apie tai nepranešus kitai sutarties šaliai per sutartyje nustatytą terminą, kuris, išskyrus atvejus, kai didinama žalio pieno pirkimo kaina arba kai žalio pieno pirkėjas yra kooperatinė bendrovė (kooperatyvas), pripažinta Lietuvos Respublikos žemės ūkio ministro įsakymu nustatyta tvarka,), negali būti trumpesnis kaip 30 (trisdešimt) dienų (Įstatymo 3 straipsnio 2 dalies 2 punktas), vertina praėjusį kalendorinį mėnesį galiojusiais žalio pieno kainas, nustatytas pirkimo–pardavimo sutartyse, žalio pieno pirkėjo raštus–pranešimus, siųstus žalio pieno pardavėjui bei Išankstinės ūkio subjektų veiklos priežiūros metu gautą informaciją ir Patikros akte fiksuoja žalio pieno kainas. Nustačius Taisyklių 27 punkte nustatyto termino nesilaikymo atvejus, Patikros akte fiksuojamos visos faktinės aplinkybės bei daromos dokumentų kopijos.

28.	Agentūros specialistai, siekdami įsitikinti, ar nebuvo pirktas ir parduotas žalias pienas, nesudarius žalio pieno pirkimo–pardavimo sutarties (Įstatymo 3 straipsnio 2 dalies 3 punktas), tikrina pieno pirkimo–pardavimo sutartis.

29.	Agentūros specialistai, siekdami įsitikinti, ar galimai buvo nesupirktas viso žalio pieno kiekis pagal žalio pieno pirkėjo ir žalio pieno pardavėjo, parduodančio daugiau kaip 500 kg žalio pieno per dieną, sudarytas žalio pieno pirkimo–pardavimo sutartis, nukrypstant ne daugiau kaip 10 (dešimt) procentų nuo žalio pieno pirkimo–pardavimo sutartyse nurodyto žalio pieno kiekio, vertina žalio pieno pirkimo–pardavimo sutartyje nurodytus kiekius ir lygina su oficialiais dokumentais – žalio pieno pirkėjo pateiktomis sąskaitomis–faktūromis bei nustačius nesupirkto viso žalio pieno kiekio pagal sudarytas žalio pieno pirkimo–pardavimo sutartis, fiksuoja šį faktą Patikros akte.

30.	Atlikę Patikrą, Agentūros specialistai pasirašytą Patikros aktą išsiunčia el. paštu ūkio subjektui. Ūkio subjekto pasirašytas ir skenuotas arba pasirašytas kvalifikuotu el. parašu Patikros aktas turi būti pateiktas Agentūrai per 2 (dvi) darbo dienas el. paštu pienokontrole@zua.lt.

31.	Agentūros specialistai Patikros vietoje metu gali naudoti techninę įrangą (nešiojamąjį kompiuterį, skenerį, fotokamerą ir vaizdo kamerą ir kitą įrangą).

VI SKYRIUS

NEPLANINIŲ PATIKRŲ INICIJAVIMO IR ATLIKIMO TVARKA

32. Agentūra gali inicijuoti neplanines patikras, kai:

32.1. gaunamas pranešimas raštu arba pateikiamas pranešimas Agentūros interneto svetainės skiltyje „Pranešk“, kuriame nurodoma, kad galimai yra pažeistos besikreipiančiojo ar kito asmens teisės ar teisėti interesai, susiję su Įstatymo pažeidimais bei prašoma juos apginti;

32.2. gaunamas institucijos ar viešojo subjekto prašymas ar pavedimas atlikti ūkio subjekto veiklos patikrinimą;

32.3. gaunama arba viešai prieinama informacija, kad galėjo būti padaryti Įstatymo pažeidimai – nesąžiningi veiksmai arba šie įtarimai kyla kitu pagrindu;

32.4. atlikus Išankstinę ūkio subjektų veiklos priežiūrą (pagal PAIS ir elektroninėmis priemonėmis gautų iš ūkio subjektų, perkančių–parduodančių žalią pieną, įsakymų ir (ar) kitų dokumentų, dėl žalio pieno bazinių rodiklių supirkimo kainos pasikeitimų, priedų skyrimo, nuoskaitų taikymo žalio pieno pardavėjams duomenis) galima įtarti, kad perkant ir parduodant žalią pieną buvo galimai padaryti Įstatymo pažeidimai.

33. Visais atvejais neplanines patikras, įvertinęs konkrečiu atveju gautą informaciją, skundą, inicijuoja Agentūros direktorius, pavesdamas Agentūros specialistui atlikti neplaninę patikrą bei nurodydamas patikros rūšį (administracinė, Patikrą vietoje).

34. Vykstant į neplaninę patikrą vietoje žalio pieno pirkėjui pranešimas, nurodytas Taisyklių 24 punkte, nesiunčiamas.

35. Neplaninės patikros metu Agentūros specialistas pildo Patikros aktą.

VII SKYRIUS

ADMINISTRACINIŲ PATIKRŲ ATLIKIMO TVARKA

36. Agentūros specialistas su ūkio subjekto atstovu telefonu suderina datą ir laiką, kuriuo metu atliks planinę patikrą, fiziškai nevykstant į ūkio subjekto buveinę. Suderinus patikros atlikimo datą ir laiką, ūkio subjektui nurodytu el. paštu išsiunčiamas pranešimas apie patikros atlikimą, kuriame identifikuojami patikros atlikimo duomenys, procedūra ir rekomendacijos dėl techninių sprendimų, siekiant užtikrinti vaizdo konferencinio pokalbio galimybę.

37. Ūkio subjektas iki pranešime apie patikros atlikimą nurodyto laiko turi pateikti Agentūros specialistui el. paštu pienokontrole@zua.lt šiuos dokumentus:

37.1. pieno pirkimo-pardavimo sutartis ir jų priedus (sutarčių pakeitimus, papildomus susitarimus);

37.2. įsakymus ir (ar) kitus dokumentus dėl žalio pieno bazinių rodiklių supirkimo kainų pasikeitimų, priedų skyrimo, nuoskaitų taikymo žalio pieno pardavėjams;

37.3. sąskaitas-faktūras / PVM sąskaitas faktūras (už tikrinamąjį laikotarpį).

38. Siekiant užtikrinti sklandų patikros atlikimą, esant poreikiui, išsiaiškinti su patikros atlikimu susijusias aplinkybes ar užduoti klausimus dėl el. paštu pateiktos informacijos, Agentūros specialistas gali inicijuoti vaizdo konferencinį pokalbį per vaizdo konferencijų organizavimo platformą „Microsoft Teams“. Jeigu tikrinamas ūkio subjektas negali užtikrinti vaizdo konferencijos skambučio, Agentūros specialistas inicijuoja pokalbį telefonu.

39. Atlikdamas administracinę patikrą, Agentūros specialistas pildo Patikros aktą.

40. Atlikus patikrą, Agentūros specialisto pasirašytas Patikros aktas išsiunčiamas el. paštu ūkio subjektui. Agentūros specialistas vaizdo konferencinio pokalbio metu arba tuo atveju, kai tikrinamas ūkio subjektas negali užtikrinti vaizdo konferencijos skambučio, telefonu supažindina ūkio subjektą su patikros rezultatais. Ūkio subjektas pasirašydamas patvirtina, kad susipažino su Patikros aktu, jame užfiksuotomis atlikto vertinimo aplinkybėmis, o nustačius pažeidimus, supranta Įstatyme numatytas pasekmes. Ūkio subjekto pasirašytas ir skenuotas arba pasirašytas kvalifikuotu el. parašu patikros aktas turi būti pateiktas Agentūrai el. paštu pienokontrole@zua.lt.

41. Jeigu per 2 (dvi) darbo dienas arba iki Agentūros specialisto el. laiške nurodyto termino nuo pasirašyto patikros akto išsiuntimo dienos nėra gaunamas ūkio subjekto atsakymas, kaip nurodyta 41 Taisyklių punkte, ir nesant gautos informacijos apie ūkio subjekto pateisinamas aplinkybes, laikoma, kad ūkio subjektas nesutiko su patikros metu užfiksuotomis aplinkybėmis.

42. Esant nustatytiems neatitikimams, Patikros akto pagrindu Agentūros specialistas ne vėliau kaip per 5 (penkias) darbo dienas nuo dienos, kai Patikros aktą pasirašo abi šalys, surašo ūkio subjektui sprendimą įspėti.

VIII SKYRIUS

KONSULTACIJŲ IR METODINĖS PAGALBOS TEIKIMAS VERSLO NAUJOKAMS

43. Konsultacijų ir metodinės pagalbos teikimas verslo naujokams yra prioritetinė Agentūros vykdomos ūkio subjektų veiklos priežiūros dalis – padėti verslo naujokui suprasti jo veiklai taikomų teisės aktų reikalavimus. Agentūra taikomais konsultavimo ir metodinės pagalbos būdais siekia užtikrinti aiškią ir pasiekiamą ūkio subjektui reikalingą konsultaciją.

44. Apie naujai įsteigtą arba nutraukusį veiklą ūkio subjektą Agentūrą informuoja valstybės įmonė Žemės ūkio duomenų centras.

45. Agentūros atsakingas darbuotojas telefonu, el. paštu ar nurodytais buveinių adresais susisiekia su verslo naujoku ir informuoja jį apie galimus konsultacijų ir metodinės pagalbos suteikimo būdus:

45.1. ūkio subjekto veiklos vykdymo vietoje – verslo naujokui patikrinimo metu suteikiama konsultacija ir metodinė pagalba bei pateikiama su veiklos vykdymu susijusi metodinė medžiaga;

45.2. Agentūros interneto svetainės skiltyje „Pieno rinkos priežiūra“ – joje pateikta ši informacija: ūkio subjekto ūkinei veiklai taikytini teisės aktai, kontrolinis klausimynas, Agentūros patikrinimų atlikimo tvarka, patikrų planas, Agentūros sprendimų apskundimo tvarka;

45.3. konsultacijos telefonu – teikiamos asmenims paskambinus Agentūros interneto svetainėje paskelbtais Pieno rinkos priežiūros skyriaus telefono numeriais.

IX SKYRIUS

AGENTŪROS SPECIALISTŲ VEIKSMŲ APSKUNDIMAS

46. Ūkio subjektai ar kiti asmenys, manantys, kad Agentūros specialistų veiksmai ar neveikimas pažeidžia jų teises ar teisėtus interesus, turi teisę kreiptis į Agentūrą, kad šios teisės būtų apgintos. Skundas pateikiamas Agentūrai ne vėliau kaip per 30 (trisdešimt) dienų nuo sužinojimo apie skundžiamus veiksmus dienos. Agentūros sprendimas dėl tokio skundo turi būti priimtas per 20 (dvidešimt) darbo dienų nuo skundo gavimo dienos Lietuvos Respublikos viešojo administravimo įstatyme nustatyta tvarka.

47. Skundas pateikiamas ne vėliau kaip per 10 (dešimt) dienų nuo sužinojimo apie skundžiamus veiksmus ar sprendimus dienos. Agentūros sprendimas dėl tokio skundo turi būti priimtas per 10 (dešimt) dienų nuo skundo gavimo dienos. Nustatytas skundo pateikimo terminas gali būti atnaujintas, jeigu kartu su skundu pateikiamas motyvuotas prašymas terminą atnaujinti. Tokiu atveju Agentūra skundą priima, jeigu nustato, kad jo pateikimo terminas buvo praleistas dėl svarbių objektyvių priežasčių. Agentūros sprendimas atsisakyti atnaujinti skundo pateikimo terminą negali būti skundžiamas.

X SKYRIUS

BAIGIAMOSIOS NUOSTATOS

48. Agentūra iki kiekvieno einamojo mėnesio 10 (dešimtos) darbo dienos pateikia Lietuvos Respublikos žemės ūkio ministerijai ataskaitas apie atliktas patikras ir nustatytus Įstatymo pažeidimus, taip pat apie gautus skundus dėl Įstatymo nuostatų pažeidimų, išnagrinėtus skundus ir priimtus sprendimus.

49. Agentūros veiksmai arba neveikimas, susijęs su ūkio subjektų veiklos priežiūra, sprendimais, priimtais atlikus patikras gali būti skundžiami Lietuvos Respublikos viešojo administravimo, Lietuvos Respublikos administracinių bylų teisenos įstatymo nustatyta tvarka.

_________________________